钦定古今图书集成/方舆汇编/职方典/第1077卷 > 《玉华洞记》王源昌
## 钦定古今图书集成/方舆汇编/职方典/第1077卷 > 《玉华洞记》王源昌

予入闽，过将乐，啧啧咸称邑之玉华洞与武夷竞胜。
时予揽辔，未遑作览胜缘。寻入清流道之，中折突起
两峰，崒嵂如画，土人称为“小玉华洞”云。予乃停骖登
玩，其洞二似联壁相贯，虽盈不数武。中有石似大士
面壁时者。有石似丹灶，如人置铛于孔上，火痕犹存
者。有石似蟾，宛然伏地，恍若刘仙所遗者。然其名不
出里，仅𨓆然以小名，一似自谢其胜矣。余为侈其说
以胜之。盖将之洞，越城十里许，非贵人闲客未易往，
兹固樵夫牧竖，释簥在蹬者，皆得寓目焉。游不择人，
其胜一。将之洞，必土人列炬始前，兹固明白洞达，燎
人心目，游不择具，其胜二。将之洞，风雨晦冥，人裹足
不入，兹固风晨雨夕，月夜晞朝，皆可眺焉。游不择时，
其胜三。具此三胜，洞可居然自胜。其前则万松环对岩列石屏十馀丈，蓊蔚离奇，如踞虎豹攀虬龙，使有
好事者作飞虹亘其空，将岩与洞并作一片胜地，则
又不可尽以盆花小草名之。因取洞中二诗，附入《玉
华洞集》，使游者知洞尚有馀支散在清流，如山有祖
孙，宗有大小，亦快事也。